0-17 på sine tre siste i Malmö: Hareide om den ydmykende avskjeden: – Som et såret dyr
– Det føles svært dårlig å avslutte på denne måten. Det er store siffer, sier Åge Hareide til VG etter 8-0-ydmykelsen på Santiago Bernabéu. Legger man til 4-0-tapet mot Sjakhtar og 5-0-tapet mot PSG, har nordmannen avsluttet sin karriere med tre ydmykelser på rad – den ene større enn den andre – og en spektakulær målforskjell på 0-17. Da han satte seg på podiet i pressekonferanserommet på Santiago Bernabéu, var han tydelig skuffet. Han peker på den tidlige svenske sesongslutten som en viktig faktor til at Malmö har raknet fullstendig i Champions League . De spilte sin siste seriekamp den 31. oktober. – Jeg tror også at vi har problemer på denne tiden av året når sesongen er over, vi får ikke spilt nok kamper til å holde dampen oppe. Da er det ikke nok å spille treningskamper eller en cupkamp mot Götene fra femtedivisjon. Da blir man litt lurt når man skal møte PSG og Real Madrid. Vi var vel på det beste når vi slo Sjakhtar. Vi var best mens vi var i sesong i fjor også, sier Hareide. Til tross for det stygge tapet, hadde han Malmö-fansen i ryggen gjennom hele kampen. En stor gjeng hadde tatt turen til den spanske hovedstaden, og de sluttet ikke å synge, hoppe og klappe selv om baklengsmålene rant inn.Når VG spør hvordan det føles personlig å avslutte med tre så store nederlag, tar Hareide en kollektiv tilnærming. – Om det er 1-0 eller 8-0 spiller ingen rolle. Tap er tap. Vi vinner sammen og vi taper sammen. I dag er vi ikke gode nok og da blir det stygge siffer. – Er du bekymret for at denne tunge avslutningen vil påvirke ditt «ettermæle» i Malmö? – Jeg har ledet over 100 kamper her, så jeg tror ikke at én kamp vil prege noe som helst. Men i fotball så husker man gjerne det siste best. Personlig blir du alltid som et såret dyr etter slike tap, men man må ta det med fornuft og jeg tror ikke det vil prege noe som helst. Verden går videre, sier Hareide. Han ble offer for en spansk rekordkveld av de helt sjeldne. Cristiano Ronaldo scoret fire mål og slo, med elleve mål totalt, rekorden for antall scoringer i et Champions League-gruppespill. Karim Benzema scoret også tre – dermed ble dette tidenes første Champions League-kamp hvor to forskjellige spillere har gjort hat-trick. PINLIG UNITED-EXIT: Arne Scheie fortviler over «Boring United» Og så var 8-0-seieren en tangering av tidenes største seier i en Champions League-kamp. Den forrige ble satt av Liverpool mot Besiktas i 2007 da britene ogsåvant 8-0. Rafael Benítez var trener og Álvaro Arbeloa spiller i begge oppgjørene. Saken fortsetter under VGTV-klippet!Hareide var forsiktig med å kritisere sine egne spillere etter det voldsomme tapet. Da han fikk spørsmål om han var for snill med dem, svarte han: – Jeg tror ikke jeg skal hisse meg så mye over spillerne mine på min siste dag som Malmö-trener. Det ble ingen lang tale foran spillerne etter kampen. Hareide sier at han ønsket dem god jul, men at han ikke sa stort mer enn det. – Jeg er veldig glad i guttene. Men i dag er alle veldig nedtrykte. Jeg tror ikke man skal si så veldig mye på en sånn dag. Til tross for at de fleste forventer at han blir dansk landslagssjef, har det enn så lenge ikke kommet noen bekreftelse på hvor turen går videre for Hareide etter Malmö, hvor han tok seriegull og ble «årets trener» i 2014. Hareide fastholder at han ikke vet noe om Danmark-jobben. – Jeg er kanskje en av flere kandidater, så får vi se hva som skjer til slutt, sier han til Viasat.
Åge Hareide (62) avslutter Malmö-karrieren med 0-17 i målforskjell på sine tre siste Champions League-kamper. Han legger ikke skjul på at det svir.